בס"ד מוצש"ק וארא תשע"ט **דף מקורות לעיון ולהעמקה, הרב אודי שורץ**

חולין דף מ', שחיטה לשם עבודה זרה

1. **תוספתא חולין ב', י"ג, י"ח:** "השוחט את הבהמה לזרוק דמה לעבודה זרה ולהקטיר חלבה לעבודה זרה הרי זה בשר זבחי מתים ... השוחט לשום חמה לשום לבנה לשם ככבים לשם מזלות לשם מיכאל שר צבא הגדול ולשום שלשול קטן הרי זה בשר זבחי מתים".
2. **רמב"ם שחיטה, ג' י"ח:** "כל מקום שאמרנו בשחיטה פסולה הרי זו נבלה, ואם אכל ממנה כזית לוקה משום אוכל נבלה שאין מוציא מידי נבלה אלא שחיטה כשרה כאשר צוה משה רבינו עליו השלום כמו שביארנו, וכל ספק בשחיטה הרי הוא ספק נבלה והאוכל ממנה מכין אותו מכת מרדות".
3. **רמב"ם שם, ב' י"ד:** "אם שחט לשם מזל הים או מזל ההר או לכוכבים ומזלות וכיוצא בהן הרי זו אסורה בהנייה ככל תקרובת עכו"ם".
4. **ר"ן חולין, ח: באלפס, בשם הרא"ה:** "הילכך השוחט בהמת חברו לעבודת כוכבים לא מיתסרא בהנאה. ומיהו איכא מאן דאמר דבאכילה אסורה, ואפילו שוחט בהמת חבירו לשם הרים ונתכוין לרפואה וכיוצא בה אסורה באכילה שכל שיש בו סרך לעבודת כוכבים מיתסרא באכילה. וליכא למימר לענין איסור אכילה אין אדם אוסר דבר שאינו שלו דהכא לאו איהו אוסר לה אלא דלא שרי לה והוה ליה כאילו לא נשחטה אלא שמתה מאליה".
5. **משמרת הבית על תורת הבית, בית א' שער א':** "גם כל מה שכתב שם נראה שכתב כמתנמנם דלא ידע לאהדורי סברא אנפשיה, שכך כתב והילכך היכא דלית בה שותפות לא מתסרא בהנאה אבל באכילה אסורה ולא משום דאסר דבר שאינו שלו אלא משום שהאי גברא לא חזי לשחיטה והוה ליה כנוחר".
6. **דרכי משה, יורה דעה ד' א':** "כתב הר"ן ס"פ השוחט (ח: ד"ה גמ' גרסינן) ומיהו איכא למ"ד דבאכילה אסורה ... ואין סוגיית הגמרא משמע כדבריו".
7. **פרי מגדים יורה דעה, משבצות זהב ס"ק ד':** "עט"ז הביא בשם הר"ן דמ"מ אסורה באכילה דהוה כאלו מתה מאליה וכן כתב רש"ל, ותימא על ש"ע ורמ"א שלא הביאו ... שוב ראיתי בתבואות שור אות י"ב העיר בזה ומשמע מדבריו שם מדרבנן אוסר הר"ן באכילה ולא מן התורה ... ודע דאף דים של שלמה פסק בפ"ב סימן י"ג דכיון לנחור ולעקור הוה מן התורה פסולה[[1]](#footnote-1) הכא מיירי שכוון לשחוט כראוי לשם השם ולעבוד ע"ז גם כן ומשום הכי לא פסול אלא מדרבנן".
8. **רבי עקיבא איגר שם:** "ואם כן הוי זבוח לפנינו, אלא דאם היה מחשבתו כן בשעת שחיטה אוסר משום תקרובת עבודת כוכבים ולא משום נבילה, לא שייך בזה חזקת איסור דבהמה דאין מחזיקים מאיסור לאיסור ... בספק אם עשה התיקון כראוי מחזקינן שלא נעשה התיקון כראוי וממילא היא נבילה. אבל באיסור אחר שבא עליו מעלמא, כיון דודאי נעשה התיקון כראוי ואיסור איבר מן החי נסתלק ולא יצאה מאיסור איבר מן החי לאיסור נבילה אלא דהספק על איסור אחר - בזה הוי חזקת היתר".
9. **חידושי ר' שמעון שקופ, ליקוטים סימן א':** "בעניין אין אדם אוסר דבר שאינו שלו כתב הר"ן בסוף פרק השוחט ... והנה דבריו סתומים מאיזה טעם האיסור כיון דשחיטת חולין לא בעיא כוונה. ואף שהאחרונים העלו מדברי הר"ן האלו דכוונה להיפך פוסלת בשחיטה ורק סתמא כשר ... מדברי הר"ן אינו נראה כן ... ולענ"ד נראה דיש לפרש בשוחט בהמת חבירו לע"ז הנה היתר האכילה שבא ע"י שחיטה הרי זה הוא כמו תשמיש וכח של השוחט, דאילו מתה מאליה היתה אסורה באכילה, וכיון שהיתר זה בא ע"י השוחט על פרט זה מהני מחשבתו לחול האיסור מחמת דין תקרובות. ואף שחל האיסור על בהמת אחרים, אבל כיון שיהיה אסור רק באכילה, ולענין איסור אכילה לא שייך לאמר אין אדם אוסר דשא"ש, דבפועל לא חידש בה איסור, אלא דהויא כמתה מאליה היינו שלא חידש בה היתר אכילה".

***נפקא מינה:***

1. **חולין, דף מ':** "שנים אוחזין בסכין ושוחטין, אחד לשם אחד מכל אלו ואחד לשם דבר כשר - שחיטתו פסולה".
2. **רש"י שם:** "לשום דבר כשר - שחיטה סתם".
3. **רמב"ם שחיטה, ב' כ"א:** "שנים אוחזין בסכין ושוחטין, אחד מתכוין לשם דבר שהשוחט לו שחיטתו אסורה, והשני לא היתה לו כוונה כלל ואפילו נתכוון לשם דבר המותר להתכוין לו הרי זו פסולה".

1. הפרי מגדים מתכוון לחידוש מפליג של המהרש"ל, ולפיו נחוצה כוונה גם בשחיטת חולין, ועל כן השוחט והתכוון לשם נחירה – פסל את שחיטתו. חידוש זה קשור במידה רבה לחלקה הראשון של סוגייתינו (לט.-:) ולהשוואה בין עולם המחשבה והכוונה הפוסלת בקדשים, ובין הכוונה והמחשבה בחולין. [↑](#footnote-ref-1)